د افغانستان د سولې خبرې د کشمير د شخړې سره تړل پوښتنه راپورته کوي، افغان سفارت
په امریکا کې د افغانستان سفارتخانې ويلي په واشنګټن کې د پاکستان د سفير دا بيان کلکه پوښتنه راپورته کوي چې د کشمير روانه شخړه د افغانستان د سولې عمل اغېزمن کولی شي.
کراچۍ — په واشنګټن کې د افغانستان سفارتخانې ويلي داسې بيان چې د کشمير شخړه د افغانستان د سولې د عمل سره وتړل شي بې بنياده او غېر زمه واره دی. په واشنګټن کې د پاکستان سفير اسد مجيد خان نزدې يوه اوونۍ وړاندې ويلي ؤ د کشمير مسله د طالبانو او د امریکې ترمنځ د افغانستان د سولې خبرې اغېزمنې کولی شي. هغه ويلي ؤ چې پاکستان کولی شي د افغانستان د پولې نه خپل پوځ د کشمیر پولې ته بوځي او دغسې کول د طالبانو سره د امریکې د سولې خبرې اغېزمنولی شي. مجيد خان دغه څرګندونه په داسې حال کې کړې چې په وروستيو کې هند د خپلې ولقې لاندې کشمير خصوصي حيثيت ختم کړی او پاکستان د هند دغه ګام غندلی دی. هند وايي د کشمير په اړوند پورته کړی ګام يې کورنۍ معامله ده خو پاکستان وايي دغه مسله به په ملګرو ملتونو او امنيتي شورا کې راپورته کوي. په واشنګټن کې د افغانستان سفارتخانې ويلي د کشمير مسله د پاکستان او هندوستان ترمنځ ده. خو دوي يقین لري چې پاکستان که دغسې کوي نو دا به د افغانستان په خاوره تشدد ته د دوام ورکولو برابر وي. سفارتخانې زياته کړې د پاکستان دا بيان تشه بهانه ده چې د طالبانو او او نورو تندلارو ډلو پرضد د پرېکنده عملياتو څخه بچ وساتي. د افغانستان د پولې څخه کشمير ته د پاکستان دپوځ بوتللو د مجيدخان بيان ته په غبرګون کې سفارتخانې ويلي دا سمه خبره نه ده چې افغانستان ګنې پاکستان ته ګواښ دی. ويل شوي افغانستان، پاکستان ته ګواښ نه دی او زياته کړی شوې ده د افغانستان ثبات ته په پاکستان کې مېشتې لاقانونه ګرځول او ترهګرۍ ډلې ګواښ دی ځکه چې دا ډلې په پاکستان کې په ښکاره ګرځي. دغه ډول په بيان کې دا هم ويل شوي چې د پاکستاني سفير څرګندونې د هغه بيان سره هم په تضاد کې دي کله چې افغان ولسمشر اشرف غني د پاکستان سفر کړی د پاکستان د وزيراعظم عمران خان او او د پوځ د مشر جنرل قمر جاوېد باجوه سره يې د ليدنې وروسته جاري کړی شوی ؤ چې ګټورې او د روغې خبرې شوې وې.